ทองคำปิดลบ 1.5 ดอลล์
สัญญาทองคำตลาดนิวยอร์กปิดลบ1.5 ดอลล์หลังเฟดไม่ส่งสัญญาณใช้ QE3
26 เม.ย. 2555

สัญญาทองคำตลาดนิวยอร์กปิดลบ1.5 ดอลล์หลังเฟดไม่ส่งสัญญาณใช้ QE3
สัญญาทองคำตลาด COMEX (Commodity Exchange) ส่งมอบเดือนมิ.ย.ปรับตัวลง 1.5 ดอลลาร์ หรือ 0.09% ปิดที่ 1,642.3 ดอลลาร์/ออนซ์ หลังจากเคลื่อนตัวในช่วง 1643.5 - 1639.0 ดอลลาร์
สัญญาทองคำปรับตัวลดลงเนื่องจากนักลงทุนผิดหวังที่คณะกรรมการกำหนดนโยบายของธนาคารกลางสหรัฐ (เอฟโอเอ็มซี) ไม่ได้ส่งสัญญาว่าจะมีการผ่อนคลายนโยบายการเงินเพิ่มเติม หรือใช้มาตรการผ่อนคลายเชิงปริมาณรอบที่ 3 (QE3) 
นอกจากนี้ การที่เฟดได้ปรับเพิ่มคาดการณ์เศรษฐกิจของสหรัฐ ยิ่งทำให้นักลงทุนชะลอแรงซื้อในทองคำ เนื่องจากทองคำเป็นสินทรัพย์ที่ปลอดภัย และมักจะได้รับแรงซื้อส่งเข้ามาอย่างคึกคักในช่วงที่เศรษฐกิจเผชิญกับภาวะที่ไม่แน่นอน
ทั้งนี้ เฟดได้ปรับเพิ่มคาดการณ์การขยายตัวของผลิตภัณฑ์มวลรวมภายในประเทศ (จีดีพี) ของสหรัฐในปีนี้ขึ้นเป็น 2.4 - 2.9% จากเดิมที่คาดว่าจะขยายตัว 2.2 - 2.7% ในการประชุมครั้งล่าสุดเมื่อวานนี้ พร้อมระบุว่าเศรษฐกิจสหรัฐจะขยายตัวปานกลางในช่วงหลายไตรมาสข้างหน้า และจะขยายตัวขึ้นอย่างค่อยเป็นค่อยไป ขณะเดียวกันการคาดการณ์เงินเฟ้อในระยะยาวยังคงมีเสถียรภาพ